钦定古今图书集成/明伦汇编/官常典/第076卷 > 南康嗣王方泰
## 钦定古今图书集成/明伦汇编/官常典/第076卷 > 南康嗣王方泰

按《陈书南康愍王传》，“愍王昙朗子方泰，少麤犷，与诸
恶少年群聚，游逸无度。世祖以南康王故，特宽贳之。
天嘉元年，诏曰：‘南康王昙朗出隔齐庭，反身莫测，国
庙方修，奠飨须主。可以长男方泰为南康世子，嗣南
康王。后闻昙朗薨，于是袭爵南康嗣王。寻为仁威将
军、丹阳尹，置佐史’。”太建四年，迁使持节都督广衡、交
越成定明新合罗德宜黄利安建石崖十九州诸军
事、平越中郎将、广州刺史。为政残暴，为有司所奏，免
官。寻起为仁威将军，置佐史。六年，授持节、都督豫章
郡诸军事、豫章内史。在郡不修民事，秩满之际，屡放
部曲为劫，又纵火延烧邑居，因行暴掠，驱录富人，征
求财贿，代至，又淹留不还。至都，诏以为宗正卿，将军、
佐史如故。未拜，为御史中丞宗元饶所劾，免官，以王
还第。十一年，起为宁远将军，直殿省，寻加散骑常侍，
量置佐史。其年八月，高宗幸《大壮观》，因大阅武，命都
督《任忠》领步骑十万，陈于元武湖；都督陈景领楼舰
五百，出于瓜步江。高宗登《元武门》，观宴群臣以观之，
因幸《乐游苑》，设丝竹会。仍重幸大壮观，集众军振旅
而还。是时，方泰当从，启称所生母疾不行，因与亡命
杨锺期等二十人微服往民间，淫人妻，为州所录；又
率人仗抗拒，伤禁司，为有司所奏。上大怒，下方泰狱。
方泰初但承行淫，不承拒格禁司，上曰：“不承则不测。”
方泰乃投列承引。于是兼御史中丞徐君敷奏曰：“臣
闻王者之心，匪漏网而私物；至治之本，无屈法而由
慈。谨案南康王陈方泰，宗属虽远，幸托葭莩，刺举莫
成，共治罕绩。圣上弘以悔往，许其录用。宫闱寄切，宿
卫是尸，岂有金门旦启，玉舆晓跸，百司驰骛，千队腾
骧，惮此翼从之劳，妄兴晨昏之请。翻以危冠淇上，袨
服桑中，臣子之愆，莫斯为大。宜从霜简，允寘冬官。臣
等参议，请依见事，解方泰所居，官，下宗正，削爵土。谨
以《白简》奏闻。”上可其奏，寻复本官爵。祯明初，迁侍中，
将军如故。三年，隋师济江，方泰与忠武将军南豫州
刺史樊猛、左卫将军蒋元逊领水军于白下，往来断
遏江路。隋遣行军元帅长史高颎领船舰溯流当之，
猛及元逊并降，方泰所部将士离散，乃弃船走。及台
城陷，与后主俱入关。隋大业中为掖令。